b'\n_START_ARTICLE_\nAntigona (Smole)\n_START_PARAGRAPH_\nAntigona je drama slovenskega dramatika Dominika Smoleta, ki je nastala leta 1960.\n_START_SECTION_\nPrimerjava med Smoletovo in Sofoklesovo Antigono\n_START_PARAGRAPH_\nV Antigoni je Smole obdelal isto snov kot \xc5\xbee starogr\xc5\xa1ki dramatik Sofokles, le da jo je Smole videl po svoje in oblikoval v moderno filozofsko, poeti\xc4\x8dno dramo, ki jo sestavlja okoli 2500 svobodnih verzov. Tolik\xc5\xa1no ponavljanje te mitske zgodbe pri\xc4\x8da, da je bistveni problem Ojdipove h\xc4\x8dere prisoten v vseh dobah: gre za spopad med nenapisanim (bo\xc5\xbejim) zakonom in osebnim eti\xc4\x8dnim \xc4\x8dutom na eni strani (Antigona) ter dr\xc5\xbeavnimi oziroma vladarskimi zakoni na drugi strani (Kreon)._NEWLINE_Posebnost Smoletove drame je, da se Antigona sploh ne pojavi na sceni, kljub temu pa je sredi\xc5\xa1\xc4\x8de, saj vsi govorijo o njej in mrtvem Polinejku. Sprva predstavlja Antigonino idejo v drami njena sestra Ismena (pri Smoletu glavna \xc5\xbeenska oseba), vendar se ta pozneje podredi politiki strica, kralja Kreona oziroma na kompromisih temelje\xc4\x8di vsakdanji \xc5\xbeivljenjski praksi. Antigona ob svoji osebni neprisotnosti toliko la\xc5\xbeje predstavlja \xc2\xbb\xc4\x8disto\xc2\xab\xc2\xa0idejo iskanja in upora ter \xc4\x8dvrsto eti\xc4\x8dno dr\xc5\xbeo. Je tudi nosilka znanega stavka iz Sartrove drame Za zaprtimi vrati: \xc2\xbb\xc4\x8clovek je to, kar je v \xc5\xbeivljenju po\xc4\x8del.\xc2\xab\xc2\xa0Drama se kon\xc4\x8da z Antigonino smrtjo in s spoznanjem, da bo njeno misel nadaljeval Pa\xc5\xbe, ki je zavrgel udobni svet, za katerega so se npr. odlo\xc4\x8dili \xc2\xbbskesana\xc2\xab\xc2\xa0Ismena in drugi; izbral si je pot iskanja in tveganja.\n_START_SECTION_\nPrvo dejanje\n_START_PARAGRAPH_\nUvod Smoletove Antigone spominja na Sofoklejevo tragedijo, saj se dogajanje za\xc4\x8dne s koncem tebanske vojne, pred Kreonovo pala\xc4\x8do v Tebah, v poznih ve\xc4\x8dernih urah. Prihod no\xc4\x8di tako simboli\xc4\x8dno nakazuje na uga\xc5\xa1anje upanja. Prva se na odru pojavi Ismena, ki se veseli, da bosta v dr\xc5\xbeavi zavladala mir in blagostanje, novica o novem kralju je zato ne vznemiri preve\xc4\x8d. Kreon, ki se kraljevih dol\xc5\xbenosti \xc5\xa1e ni navadil, je prepri\xc4\x8dan, da mu kot kralju morajo vsi ugoditi. Zato je nejevoljen, ker med dru\xc5\xbeinskimi \xc4\x8dlani ne opazi ne\xc4\x8dakinje Antigone, a se nima \xc4\x8dasa ukvarjati z njo, saj ga \xc4\x8dakajo \xc5\xbee prve uradne dol\xc5\xbenosti. Ljudstvo namre\xc4\x8d terja kazen za izdajalca Polinejka, za Eteokla pa \xc4\x8dasten grob, tako kralj  prepove pokop Polinejkovega trupla. Ismena pa se temu upre in na svojo stran pridobi tudi Antigono._NEWLINE_Ko Stra\xc5\xbenik kralju sporo\xc4\x8di novico o kr\xc5\xa1itvi ukaza, se Kreon \xe2\x80\x93 razdvojen med vladarskim dol\xc5\xbenostim in svojo \xc4\x8dlove\xc5\xa1ko naravo \xe2\x80\x93 odlo\xc4\x8di za vladarsko plat. Da bi prikril Ismenino in Antigonino dejanje, pa Pa\xc5\xbeu uka\xc5\xbee, naj Stra\xc5\xbenika ubije, da se novica o njuni neposlu\xc5\xa1nosti ne bi raz\xc5\xa1irila. Prvo dejanje se zaklju\xc4\x8di s tem, da Kreon ne\xc4\x8dakinjama dovoli pokop brata, \xc4\x8de ga le bosta iskali v temi.\n_START_SECTION_\nDrugo dejanje\n_START_PARAGRAPH_\nDrugo dejanje se za\xc4\x8dne s spevom zbora o tebanskem miru in blaginji, nasprotje temu pa je po\xc4\x8detje Ismene in Antigone, ki od zore do mraka i\xc5\xa1\xc4\x8deta bratovo truplo. Haimon, Antigonin zaro\xc4\x8denec, in Teiresias njunega po\xc4\x8detja ne razumeta. Novica, da sestri i\xc5\xa1\xc4\x8deta brata na o\xc4\x8deh vseh ljudi, vznemiri tudi Kreona, saj s tem kr\xc5\xa1ita njegov ukaz._NEWLINE_Antigonina vera, da ravna pravilno, je tako trdna, da je ne morejo zlomiti niti hudi telesni napori. Ismena pa po\xc4\x8dasi omaguje. _NEWLINE_Ko Kreon pod vplivom alegori\xc4\x8dnih sanj prekli\xc4\x8de dovoljenje za skrivni pokop Polinejka in Ismeni prizna Stra\xc5\xbenikov umor, se le-ta v strahu pred posledicami, ki jih nosi kr\xc5\xa1itev ukaza, ukloni Kreonovi volji. Tako Smole Ismeno spremeni v Antigonino nasprotnico, Ismena pa je tudi prva, ki Antigono proglasi za blazno.\n_START_SECTION_\nTretje dejanje\n_START_PARAGRAPH_\nAntigona \xc5\xa1e naprej vztrajno i\xc5\xa1\xc4\x8de bratovo truplo, pri iskanju pa se ji pridru\xc5\xbei tudi Pa\xc5\xbe. Vse to vznemirja dvor in ljudstvo, ki zahteva, da Antigona preneha z iskanjem, saj se vsi bojijo, da bi vendarle na\xc5\xa1la Polinejka. Tako Kreon veli, naj o obstoju ali neobstoju odlo\xc4\x8di delfsko prero\xc4\x8di\xc5\xa1\xc4\x8de, a ker je to na strani oblasti, Polinejkov obstoj zanika. Tako si vsi oddahnejo, dokler Pa\xc5\xbe ne oznani, da je Antigona na\xc5\xa1la brata. Antigono tako \xc4\x8daka smrt, kljub temu pa se drama zaklju\xc4\x8di optimisti\xc4\x8dno, saj bo Antigonino misel nadaljeval Pa\xc5\xbe. O tem pri\xc4\x8dajo tudi besede, ki jih izgovori Teiresias: \xc2\xbbDr\xc5\xbeite pa\xc5\xbea! On je \xc5\xa1e \xc5\xbeiv! Lovite ga, pa\xc5\xbe je \xc5\xa1e zmeraj \xc5\xbeiv!\xc2\xab\n_START_SECTION_\nNotranja in zunanja zgradba drame\n_START_PARAGRAPH_\nDogajalni prostor drame so Tebe na\xc5\xa1ega \xc4\x8dasa, kjer za\xc4\x8detek drame sovpada s prihodom no\xc4\x8di. Dramske osebe pa pripovedujejo \xc5\xa1e o enem dogajalnem prostoru, in sicer tistemu, ki se nahaja izven mestnega obzidja. Gre za prostor Antigoninega in (na za\xc4\x8detku) tudi Ismeninega iskanja, ki je nekak\xc5\xa1na pustinja, a simboli\xc4\x8dno predstavlja tudi prostor \xc4\x8dlovekove svobode._NEWLINE_Zunanjo zgradbo drame bi lahko razdelili na tri dejanja, ki se za\xc4\x8dnejo z nastopom zbora, \xc4\x8deprav jih Smole ni posebej ozna\xc4\x8dil. Za\xc4\x8detek prvega dejanja, kjer se predstavijo dramske osebe, predstavlja ekspozicijo, spro\xc5\xbeilni moment pa ozna\xc4\x8duje Ismenina in Antigonina odlo\xc4\x8ditev, da pokopljeta brata. Od tega trenutka dalje se dogajanje stopnjuje in zapleta._NEWLINE_Prvi vrh drame je Kreonova odlo\xc4\x8ditev, da sestrama dovoljuje pokop. Zaplet pa se stopnjuje, ko sestri za\xc4\x8dneta iskati brata tudi podnevi. Spor med Ismeno in Kreonom predstavlja idejni vrh drame, dogajalni vrh drame pa pripoved dose\xc5\xbee, ko Antigono proglasijo za noro. Sledi razplet, ko Kreon obsodi Antigono na smrt, a obstoj Pa\xc5\xbea \xc5\xbee nakazuje na rojstvo novega konflikta.\n_START_SECTION_\nInterpretacija\n_START_PARAGRAPH_\nSpro\xc5\xbeilni moment dramskega spopada v Antigoni predstavlja prepoved pokopa Polinejka, a tu ne gre ve\xc4\x8d za upor posameznika proti oblasti (kot je zna\xc4\x8dilno za Sofoklesovo tragedijo), temve\xc4\x8d se spor prenese v Antigonino notranjost kot boj med \xc4\x8dlovekovim razumom in njegovo vestjo. Razum Antigoni narekuje, naj se pokopu odpove, saj jo v tem primeru \xc4\x8daka smrtna kazen, medtem pa njena vest terja, da svoje prepri\xc4\x8danje o upravi\xc4\x8denosti dejanja izpolni in na ta na\xc4\x8din uresni\xc4\x8di samo sebe. Z miselnostjo, da se \xc4\x8dlovek uresni\xc4\x8di \xc5\xa1ele z dejanjem, pa se Smole pribli\xc5\xbea miselnosti francoskega eksistencializma._NEWLINE_Smole je na ta na\xc4\x8din anti\xc4\x8dni motiv aktualiziral in mu dal nad\xc4\x8dasovni pomen. Antigonino iskanje Polinejka je vodilni motiv drame, ki pravzaprav predstavlja iskanje lastnega jaza, svojega bistva oziroma notranjega smisla \xc5\xbeivljenja. V Antigoni je tako Smole silovito izostril eti\xc4\x8dno komponento in \xc4\x8deprav je drama miti\xc4\x8dno nad\xc4\x8dasovna, se ukvarja tudi s kritiko oblasti. Na smrt sprta brata Eteokles in Polinejk predstavljata ideolo\xc5\xa1ko razdeljenost Slovencev med 2. svetovno vojno. Antigonino vztrajanje, da je potrebno pokopati ne le zmagovalca, pa nakazuje na resnico o povojnih pobojih, ki jih je tedaj zagre\xc5\xa1ila komunisti\xc4\x8dna oblast._NEWLINE_Smoletovo dramo pa lahko raz\xc5\xa1irimo tudi izven politi\xc4\x8dnih okvirov, ki so vladali na Slovenskem. Razumemo jo lahko splo\xc5\xa1neje, kot kritiko vsakr\xc5\xa1nega totalitarnega sistema, ki posamezniku odreka svobodo mi\xc5\xa1ljenja in ga ideolo\xc5\xa1ko omejuje ali ga kot mote\xc4\x8dega \xc4\x8dlena za zmeraj uti\xc5\xa1a. In ravno na tej to\xc4\x8dki postane jasno, zakaj se iskanju Polinejka odre\xc4\x8de Ismena, saj se kot posameznik zaveda, da v totalitarnem sistemu ne more ostati Antigonina zaveznica in hkrati Kreonova privr\xc5\xbeenka. Ismena se zato odlo\xc4\x8di, da bo \xc5\xbeivela po pravilih, ki jih narekuje sistem._NEWLINE_Smoletovo dramo so tako ob njenem nastanku najve\xc4\x8dkrat povezovali z NOB-jem, bojem za oblast in pobitimi domobranci, kasneje pa je v ospredje pri\xc5\xa1la tudi druga, univerzalnej\xc5\xa1a ideja, ki jo nosi Antigona. S tem sporo\xc4\x8dilom Smoletovo delo ohranja svojo nad\xc4\x8dasovnost, saj nosi zamisel o tem, da resnice ni mogo\xc4\x8de uni\xc4\x8diti, jo zbrisati in zamol\xc4\x8dati, saj bo na svetu vedno obstajal nekdo, ki bo pripravljen tvegati vse, tudi svoje \xc5\xbeivljenje, da bo prava resnica pri\xc5\xa1la na dan.'